রাতারাতি ৭.২ কোটির মালিক, কে এই কুমার কুশাগ্র?

কলকাতা: রাতারাতি ভাগ্যবদল শুধু গল্পে-সিনেমায় নয়, বাস্তবেও হয়। যেমন মঙ্গলবারের আইপিএল (IPL 2024) নিলামের জেরে একগুচ্ছ ক্রিকেটারের ভাগ্যবদল ঘটে গেল। মিচেল স্টার্ক (Mitchell Starc), প্যাট কামিন্সরা (Pat Cummins) রেকর্ড অর্থ পেয়েছেন, তবে তাঁরা তারকা, আগে থেকেই ধনী। কিন্তু কুমার কুশাগ্র (Kumar Kushagra), সমীর রিজভির (Sameer Rizvi) কথা মঙ্গলবার সন্ধের আগে ক’জন জানত? আজ জানে, কারণ কালকের নিলামের পর এখন কোটিপতি তাঁরা।

ঝাড়খণ্ডের (Jharkhand) উইকেটকিপার-ব্যাটার কুশাগ্রকে ৭.২ কোটি টাকার বিনিময়ে ঘরে তুলেছে দিল্লি ক্যাপিটালস (Delhi Capitals)। তাঁকে পেতে ঝাঁপিয়েছিল চেন্নাই সুপার কিংস (CSK) এবং গুজরাত টাইটান্সও (Gujarat Titans)। কিন্তু শেষ পর্যন্ত সৌরভ গঙ্গোপাধ্যায়দের (Sourav ganguly) ফ্র্যাঞ্চাইজি কুশাগ্রকে ছিনিয়ে নিয়েছে। এখন প্রশ্ন হল, কে এই কুমার কুশাগ্র? কেন তাঁর জন্য ৭.২ কোটি টাকা ব্যয় করল দিল্লি?

আরও পড়ুন: একা স্টার্কের পিছনে এত টাকা খরচ কি ঠিক হল?

মাত্র ১৯ বছর বয়স ছেলেটার। এ বছর দেওধর ট্রফিতে (Deodhar Trophy) সর্বোচ্চ রান-সংগ্রাহকদের তালিকায় ছিলেন ষষ্ঠ স্থানে। পাঁচ ইনিংসে ১০৯.১৩ স্ট্রাইক রেটে করেন ২২৭ রান। ফাইনালে পূর্বাঞ্চলের হয়ে দক্ষিণাঞ্চলের বিরুদ্ধে হাফ-সেঞ্চুরিও আছে।

? PLAYERS SOLD ?

Kumar Kushagra, the uncapped wicketkeeper-batter, went to Delhi Capitals for INR 7.20 crore!

Here’s a look at him during a Ranji Trophy match against Nagaland in 2022, when he smashed 266 off 269 balls.#IPLAuction #IPL2024Auctionpic.twitter.com/OeGo9oeCCU

— Cricbuzz (@cricbuzz) December 19, 2023

বিজয় হাজারে ট্রফিতেও নজর কেড়েছিলেন ঝাড়খণ্ডের টিনএজার। মহারাষ্ট্রের বিরুদ্ধে কুশাগ্রর দল ৩৫৫ তাড়া করে জিতেছিল, তাতে তাঁর অবদান ছিল ৩৭ বলে ৬৭। ২০২০ সালে অনূর্ধ্ব-১৯ বিশ্বকাপের ভারতীয় স্কোয়াডে ছিলেন তিনি। তবে কুশাগ্র ভারতীয় ক্রিকেটে সবার নজরে আসেন ২০২২ সালে। মাত্র ১৭ বছর বয়সে রঞ্জি ট্রফির (Ranji Trophy) প্রি-কোয়ার্টার ফাইনালে ডাবল সেঞ্চুরি করেন তিনি। প্রথম শ্রেণির ক্রিকেটে ২৫০ বা তার বেশি রান করা কনিষ্ঠতম ক্রিকেটার তিনিই।

কুশাগ্রকে নেওয়ার ক্ষেত্রে বড় ভূমিকা সৌরভের। কুশাগ্রর বাবা জানিয়েছেন, ট্রায়ালে তাঁকে দেখে ভালো লেগেছিল প্রাক্তন ভারত অধিনায়কের। সৌরভ তাঁকে এও বলেন, তাঁর ছেলেকে দলে নিতে ১০ কোটি পর্যন্ত বিড করবে দিল্লি। কিপিং দক্ষতা দেখে ভালো তো লেগেছিলই, এমনকী কুশাগ্রর মধ্যে খানিকটা এম এস ধোনি রয়েছে বলে জানান সৌরভ।